《古行路难效骆宾王》
明代·岑万

君不见汉家漠北多王庭，胡儿百万窥边城。烽火终宵烟焰起，羽书结辙缤纷行。

龙韬太社传纶綍，虎将中军严鼓钲。挥戈止日长城窟，带甲连云细柳营。

星斗迢迢回北极，风雨凄凄暗南国。青鸢旗映紫貂裘，白马辔拥黄金勒。

雷轰电掣驱前骑，鹏运鹰扬开右翼。燕然山上杀声连，雁门塞下汉威宣。

军令五申浮玉斝，皇恩三锡照金莲。暑往寒来惊六琯，歌台舞榭音书断。

三春梅柳别情多，千里相思衣带缓。行路难，吹剑高歌栖贺兰。

愿将功列麒麟阁，一任衾横翡翠寒。

作者简介：岑万，初名薮，字体一，号蒲谷。顺德人。明世宗嘉靖五年（一五二六）进士。授户部主事，管九江钞关。后历官布政司参议、云南副使、四川参政、河南右布政使、福建左布政使，年五十六致仕，徜徉林泉。有《蒲谷集》。明郭棐《粤大记》卷一八、清道光《广东通志》卷二七九有传。